b'\n_START_ARTICLE_\nSteve Larmer\n_START_SECTION_\nUra\n_START_PARAGRAPH_\nChicago Black Hawks varasi Larmerin NHL:\xc3\xa4\xc3\xa4n numerolla 120 varaustilaisuuden 1980 kuudennella kierroksella. H\xc3\xa4n debytoi NHL:ss\xc3\xa4 kaudella 1980\xe2\x80\x931981, jolla edusti Black Hawksia nelj\xc3\xa4ss\xc3\xa4 runkosarjaottelussa, mutta suurin osa kaudesta kului junioriliiga OHL:n Niagara Falls Flyersissa, jossa h\xc3\xa4n oli pelannut my\xc3\xb6s kaksi edellist\xc3\xa4 kautta. H\xc3\xa4n aloitti OMJHL:ss\xc3\xa4 (OHL:n nimi vuoteen 1980) vuonna 1977, jolloin edusti kotikaupunkinsa seuraa Peterborough Petesi\xc3\xa4. Kaudella 1981\xe2\x80\x931982 Larmer pelasi kolme ottelua Black Hawksissa ja 74 ottelua sen silloisessa farmijoukkueessa New Brunswick Hawksissa AHL:ss\xc3\xa4. H\xc3\xa4n oli voittamassa vuonna 1982 Calder Cupia, AHL:n mestaruutta, ja h\xc3\xa4net my\xc3\xb6s nimettiin tuona vuonna AHL:n toiseen t\xc3\xa4hdist\xc3\xb6kent\xc3\xa4lliseen. _NEWLINE_Larmer nousi Black Hawksin vakiokokoonpanoon kaudella 1982\xe2\x80\x931983, jolla ei pelannut en\xc3\xa4\xc3\xa4 yht\xc3\xa4\xc3\xa4n ottelua farmissa, kuten ei my\xc3\xb6sk\xc3\xa4\xc3\xa4n my\xc3\xb6hemm\xc3\xa4ll\xc3\xa4 urallaan. H\xc3\xa4n pelasi tuolla kaudella t\xc3\xa4ydet 80 runkosarjaottelua ja teki 90 tehopistett\xc3\xa4, 43 maalia ja 47 sy\xc3\xb6tt\xc3\xb6pistett\xc3\xa4, voittaen n\xc3\xa4in tulokkaiden pistep\xc3\xb6rssin. H\xc3\xa4net palkittiin ensimm\xc3\xa4isen t\xc3\xa4yden NHL-kautensa p\xc3\xa4\xc3\xa4tytty\xc3\xa4 vuoden tulokkaan palkinnolla Calder Memorial Trophylla ja nimettiin NHL:n tulokkaiden t\xc3\xa4hdist\xc3\xb6kent\xc3\xa4lliseen. Larmer kuului Black Hawksin, sittemmin Blackhawksin, avainpelaajiin yhdentoista kauden ajan ollen kolmella kaudella seuran paras pistemies (1988\xe2\x80\x931989, 1989\xe2\x80\x931990 ja 1990\xe2\x80\x931991) ja yht\xc3\xa4 monella seuran paras maalintekij\xc3\xa4 (1984\xe2\x80\x931985, 1988\xe2\x80\x931989 ja 1990\xe2\x80\x931991). H\xc3\xa4nen uransa pisteiden valossa paras kausi oli kausi 1990\xe2\x80\x931991, jolla h\xc3\xa4n ylitti ensimm\xc3\xa4isen ja ainoan kerran NHL-urallaan sadan runkosarjapisteen rajan tehty\xc3\xa4\xc3\xa4n yhteens\xc3\xa4 101 tehopistett\xc3\xa4, 44 maalia ja 57 sy\xc3\xb6tt\xc3\xb6pistett\xc3\xa4. Larmerilla on edelleen hallussaan useita Blackhawksin seuraenn\xc3\xa4tyksi\xc3\xa4, muun muassa tulokkaiden yhden kauden maali- ja piste-enn\xc3\xa4tys sek\xc3\xa4 oikeiden laitahy\xc3\xb6kk\xc3\xa4\xc3\xa4jien yhden kauden maali-, sy\xc3\xb6tt\xc3\xb6- ja piste-enn\xc3\xa4tys. Larmer pelasi vuosien 1982\xe2\x80\x931993 v\xc3\xa4lill\xc3\xa4 884:ss\xc3\xa4 per\xc3\xa4kk\xc3\xa4isess\xc3\xa4 runkosarjaottelussa ilman yht\xc3\xa4\xc3\xa4n v\xc3\xa4liin j\xc3\xa4\xc3\xa4nytt\xc3\xa4 ottelua, mik\xc3\xa4 on Chicago Blackhawksin seuraenn\xc3\xa4tys ja kolmanneksi eniten NHL:n historiassa Doug Jarvisin ja Garry Ungerin otteluputkien j\xc3\xa4lkeen. _NEWLINE_Kes\xc3\xa4ll\xc3\xa4 1993 Larmer ilmoitti haluavansa siirty\xc3\xa4 pois Blackhawksista ja oli sivussa syksyn 1993 harjoituskauden ja kauden 1993\xe2\x80\x931994 alun. Marraskuussa 1993 Chicago lopulta kauppasi Larmerin Hartford Whalersiin yhdess\xc3\xa4 Bryan Marchmentin kanssa vaihdossa Eric Weinrichiin ja Patrick Pouliniin, ja my\xc3\xb6hemmin samana p\xc3\xa4iv\xc3\xa4n\xc3\xa4 Whalers kauppasi Larmerin eteenp\xc3\xa4in New York Rangersiin yhdess\xc3\xa4 Nick Kypreosin, Barry Richterin ja kuudennen kierroksen varausvuoron kanssa vaihdossa Darren Turcotteen ja James Patrickiin. Larmer pelasi Rangersissa kahden kauden ajan ja oli voittamassa seurassa Stanley Cupin mestaruutta vuonna 1994. H\xc3\xa4n oli pelannut Stanley Cupin loppuotteluissa kerran aikaisemmin, vuonna 1992, jolloin Chicago Blackhawks h\xc3\xa4visi loppuottelusarjan Pittsburgh Penguinsia vastaan suoraan nelj\xc3\xa4ss\xc3\xa4 ottelussa. Larmer lopetti pelaajauransa 34-vuotiaana syyskuussa 1995. H\xc3\xa4n pelasi NHL-urallaan 1006 ottelua runkosarjassa tehoin 441 maalia ja 571 sy\xc3\xb6tt\xc3\xb6pistett\xc3\xa4, yhteens\xc3\xa4 1012 tehopistett\xc3\xa4, ja pudotuspeleiss\xc3\xa4 140 ottelua tehoin 56 maalia ja 75 sy\xc3\xb6tt\xc3\xb6pistett\xc3\xa4, yhteens\xc3\xa4 131 tehopistett\xc3\xa4. _NEWLINE_Kansainv\xc3\xa4lisiss\xc3\xa4 otteluissa Larmer edusti Kanadan j\xc3\xa4\xc3\xa4kiekkomaajoukkuetta kahdessa turnauksessa, maailmanmestaruuskilpailuissa vuonna 1991 ja Kanada-cupissa niin ik\xc3\xa4\xc3\xa4n vuonna 1991. Ensiksi mainitussa turnauksessa h\xc3\xa4n oli voittamassa hopeaa ja Kanada-cupissa turnauksen mestaruutta. H\xc3\xa4n teki Kanada-cupissa 11 tehopistett\xc3\xa4 kahdeksassa ottelussa, kuusi maalia ja viisi sy\xc3\xb6tt\xc3\xb6pistett\xc3\xa4, ja maailmanmestaruuskilpailuissa kahdeksan tehopistett\xc3\xa4, viisi maalia ja kolme sy\xc3\xb6tt\xc3\xb6pistett\xc3\xa4, kymmeness\xc3\xa4 ottelussa._NEWLINE_Pelaajauransa j\xc3\xa4lkeen Larmer ty\xc3\xb6skenteli vuodesta 1998 l\xc3\xa4htien pelaajasuhteiden johtajana NHL:n pelaajayhdistyksess\xc3\xa4 NHLPA:ssa, josta teht\xc3\xa4v\xc3\xa4st\xc3\xa4 h\xc3\xa4n erosi vuoden 2005 lopussa. My\xc3\xb6hemmin h\xc3\xa4n toimi NHLPA:n neuvottelukunnan (advisory board) j\xc3\xa4senen\xc3\xa4, kunnes erosi teht\xc3\xa4v\xc3\xa4st\xc3\xa4 vuonna 2009.'